Official Journal L 191 , 07/07/1998 P. 0053 - 0070



Ir-Regolament finanzjarju tas-16 ta' Ġunju 1998 applikabbli għall-koperazzjoni għall-finanzjament ta' l-iżvilupp skond ir-raba' Konvenzjoni ACP-KE (98/430/KE) IL-KUNSILL TA' L-UNJONI EWROPEA, Wara li kkonsidra t-Trattat li jistabbilixxi l-Komunità Ewropea, hawnhekk iżjed 'il quddiem imsejjaħ "it-Trattat KE", Wara li kkonsidra r-raba' Konvenzjoni ACP-KE, iffirmata f'Lomé fil-15 ta' Diċembru 1989, kif emendata bil-Ftehim iffirmat fil-Mawrizju fl-4 ta' Novembru 1995, hawnhekk iżjed 'il quddiem imsejħa "il-Konvenzjoni", Wara li kkonsidra l-Ftehim Intern dwar il-finanzjament u l-amministrazzjoni ta' l-għajnuna tal-Komunità skond ir-Raba' Konvenzjoni ACP-KEE [1], iffirmat fi Brussel fl-20 ta' Diċembru 1995, hawnhekk iżjed 'il quddiem imsejjaħ "il-Ftehim Intern", u b'mod partikolari l-Artikolu 32 tiegħu, Wara li kkonsidra d-Deċiżjoni tal-Kunsill 91/482/KEE tal-25 ta' Lulju 1991 dwar l-assoċjazzjoni tal-pajjiżi u tat-territorji barranin mal-Komunità Ekonomika Ewropea [2], hawnhekk iżjed 'il quddiem imsejħa "id-Deċiżjoni", Wara li kkonsidra r-regolamenti ġenerali u l-kondizzjonijiet ġenerali għal xogħlijiet, provvisti u kuntratti ta' servizzi ffinanzjati mill-Fond Ewropew għall-Iżvilupp [3] li kienu approvati mill-Kunsill tal-Ministri ACP-KEE fid-29 ta' Marzu 1990, hawnhekk iżjed 'il quddiem imsejħa "ir-Regolamenti u l-Kondizzjonijiet Ġenerali tal-Kuntratt", Wara li kkonsidra l-proposta tal-Kummissjoni, Wara li kkonsidra l-opinjoni tal-Bank Ewropew ta' l-Investiment, hawnhekk iżjed 'il quddiem imsejjaħ "il-Bank", Wara li kkonsidra l-opinjoni tal-Qorti ta' l-Awdituri [4]; Billi, skond l-Artikolu 1(1) tal-Ftehim Intern, l-Istati Membri stabbilixxew it-tmien Fond Ewropew ta' l-Iżvilupp, hawnhekk iżjed 'il quddiem imsejjaħ "l-EDF"; Billi, skond l-Artikolu 32 tal-Ftehim Intern, id-disposizzjonijiet għall-implimentazzjoni ta' dan il-Ftehim Intern għandhom ikunu bla ħsara għal Regolament Finanzjarju adottat, mad-dħul fis-seħħ tal-Konvenzjoni, mill-Kunsill, li jaġixxi għall-maġġoranza kwalifikata stabbilita fl-Artikolu 21(4) ta' l-istess Ftehim, ADOTTA DAN IR-REGOLAMENT FINANZJARJU: TITOLU I STIMI FINANZJARJI, REGOLI GĦALL-ĦLAS TAL-KONTRIBUZZJONIJIET GĦALL-EDF MILL-ISTATI MEMBRI U PRINĊIPJI ĠENERALI Artikolu 1 L-ammont ta' l-EDF stabbilit fl-Artikolu 1 tal-Ftehim Intern għandu jkun allokat kif indikat fl-Anness I. L-allokazzjoni ta' l-approprjazzjonijiet u tar-regoli ta' trasferiment għandhom jiġu stabbiliti mill-Konvenzjoni u mill-Ftehim Intern. Artikolu 2 1. Il-kontribuzzjonijiet annwali għall-EDF għandhom isiru f'erba' rati pagabbli fl-: - 20 ta' Jannar, - 1 ta' April, - 1 ta' Lulju, - 1 ta' Novembru. Ħlief għal deċiżjoni kontrarja mill-Kunsill, il-kontribuzzjonijiet supplimentari għas-sena finanzjarja deċiżi mill-Kunsill skond l-Artikolu 6(3) tal-Ftehim Intern għandhom jitħallsu u jiġu effetwati fl-iqsar perjodu possibli li għandu jkun stabbilit fid-deċiżjoni relattiva ma' dawn il-kontribuzzjonijiet u li ma jaqbiżx it-tliet xhur. 2. Il-Kummissjoni għandha tgħarraf lill-Istati Membri kemm jista' jkun malajr, mhux aktar tard mill-bidu ta' kull sena finanzjarja, u skond id-deċiżjoni tal-Kunsill imsemmija fl-Artikolu 6(1) tal-Ftehim Intern, bl-ammont tar-rati ta' kontribuzzjonijiet li għandhom jitħallsu f'kull waħda mid-dati stabbiliti. Il-Kummissjoni għandha tistabbilixxi l-ammonti li għandhom jitħallsu minn kull Stat Membru sabiex ikunu f'proporzjon mal-kontribuzzjonijiet għall-EDF ta' kull Stat Membru kif iffissati bl-Artikolu 1(2) tal-Ftehim Intern. Il-Kummissjoni għandha tinforma lill-Istati Membri, kemm jista' jkun malajr qabel id-data stabbilita għall-ħlas ta' kull rata ta' kontribuzzjoni, dwar kwalunkwe tibdil fl-ammont tat-talba għall-kontribuzzjonijiet, skond il-bażi tas-sitwazzjoni ta' flus kontanti ta' l-EDF u skond il-bażi ta' l-istimi tiegħu ta' nfiq għall-bqija tas-sena. 3. F'każ fejn rata ta' kontribuzzjonijiet pagabbli skond dan l-Artikolu ma titħallasx fi żmien 15-il ġurnata mid-data stabbilita, l-Istat Membru kkonċernat għandu jkun mitlub iħallas l-imgħax fuq l-ammont mhux imħallas b'rata ta' żewġ punti perċentwali għola mir-rata ta' imgħax għal finanzjament għal terminu qasir fis-seħħ fid-data li fiha kellha titħallas ir-rata fuq is-suq monetarju ta' l-Istat Membru għall-Ecu. Din ir-rata għandha tiżdied b'0.25 % għal kull xahar ta' dewmien. Ir-rata miżjuda għandha tkun applikabbli għall-perjodu kollu ta' dewmien. L-ammonti riċevuti mill-Kummissjoni fir-rigward ta' dan il-ħlas ta' imgħax għandhom jiġu kkreditati f'kont previst fl-Artikolu 9(2) tal-Ftehim Intern. Artikolu 3 1. Il-kontribuzzjonijiet finanzjarji ta' l-Istati Membri għandhom jiġu espressi f'Ecu. 2. Kull Stat Membru għandu jħallas l-ammont tal-kontribuzzjoni tiegħu f'Ecu. L-Istati Membri jistgħu, madankollu, jagħmlu ħlas attwali tal-kontribuzzjonijiet tagħhom fil-muniti nazzjonali tagħhom. 3. Il-kotnribuzzjonijiet finanzjarji għandhom jiġu kkreditati minn kull Stat Membru għal kont speċjali msemmi "Il-Kummissjoni tal-Komunitajiet Ewropej – Fond Ewropew ta'l-Iżvilupp" li jinfetaħ fil-bank tal-ħruġ ta' dak l-Istat Membru jew ta' dik l-istituzzjoni finanzjarja nnominata minnu. L-ammont ta' dawn il-kontribuzzjonijiet għandhom jibqgħu f'dawn il-kontijiet speċjali sakemm meħtieġa biex jintlaħqu l-bżonnijiet ta' spejjeż previsti fl-Artikolu 319 tal-Konvenzjoni. 4. Ma' l-iskadenza tal-Konvenzjoni, dik il-parti tal-kontribuzzjonijiet li l-Istat Membru jkun obbligat li jagħmel għandha tintalab mill-Kummissjoni, kif meħtieġ, fuq il-kondizzjonijiet stabbiliti f'dan ir-Regolament Finanzjarju. Artikolu 4 1. L-Ecu hu mfisser bħala s-somma ta' ammonti speċifiċi tal-muniti ta' l-Istati Membri kif stabbilita fir-Regolament tal-Kunsill (KE) Nru 3320/94 tat-22 ta' Diċembru 1994 dwar il-konsolidazzjoni tal-leġislazzjoni Komunitarja eżistenti dwar id-definizzjoni ta' l-Ecu wara d-dħul fis-seħħ tat-Trattat dwar l-Unjoni Ewropea [5]. Kwalunkwe tibdil fil-komposizzjoni ta' l-Ecu deċiża mill-Kunsill skond it-Trattat KE għandu japplika awtomatikament għal din id-disposizzjoni. 2. Il-valur ta' l-Ecu f'kwalunkwe munita għandu jkun ugwali għas-somma ta' l-ekwivalenti ta' l-ammonti tal-muniti li jifformaw l-Ecu. Għandu jkun iddeterminat mill-Kummissjoni skond ir-rati tal-kambju reġistrati kull ġurnata fuq is-swieq tal-kambju. Ir-rati ta' kuljum ta' konverżjoni fid-diversi muniti nazzjonali għandhom ikunu disponibbli kuljum u għandhom jiġu ppubblikati fil-Ġurnal Uffiċjali tal-Komunitajiet Ewropej. 3. Il-konverżjonijiet bejn l-Ecu u l-muniti nazzjonali għandhom, fil-prinċipju, jiġu effetwati skond ir-rata tal-kambju applikabbli f'dik il-ġurnata, derogi minn dan il-prinċipju jistgħu jiġu permessi f'każijiet eċċezzjonali debitament ġustifikati, skond ir-regoli ta' implimentazzjoni tar-Regolament Finanzjarju tal-21 ta' Diċembru 1077 applikabbli għall-budget ġenerali tal-Komunitajiet Ewropew [6]. Artikolu 5 Sabiex isiru l-pagamenti previsti fl-Artikolu 319(1) u (4) tal-Konvenzjoni, il-Kummissjoni għandha tiftaħ kontijiet ma' istituzzjonijiet finanzjarji fl-Istati ACP u fl-OCT, għall-pagamenti fil-muniti nazzjonali għall-Istati ACP jew fil-muniti lokali għall-OCT, u fl-Istati Membri, għall-pagamenti f'Ecus jew f'muniti oħra. Bla ħsara għall-Artikolu 319(3) tal-Konvenzjoni, depożiti f'dawn il-kontijiet għandhom iġorru l-imgħax. Bla ħsara għall-Artikolu 192 tal-Konvenzjoni, dan l-imgħax għandu jiġi kkreditat fil-kont previst fl-Artikolu 9(2) tal-Ftehim Intern. Artikolu 6 1. Il-Kummissjoni għandha tittrasferixxi mill-kontijiet speċjali li nfetħu skond l-Artikolu 3(3) ammonti meħtieġa biex jiġu forniti l-kontijiet miftuħa għan-nom tagħħha skond l-Artikolu 5. Dawn it-trasferimenti għandhom isiru skond il-bażi tal-ħtiġijiet ta' flus kontanti tal-proġetti u tal-programmi. 2. Il-Kummissjoni għandha tipprova tagħmel kwalunkwe ġbid mill-kontijiet speċjali msemmija fl-Artikolu 3(3) b'tali mod li żżomm distribuzzjoni ta' l-assi tagħha f'dawn il-kontijiet skond il-proporzjonijiet li bihom jikkontribwixxu għall-EDF l-Istati Membri. Artikolu 7 Il-firem ta' l-uffiċjali u l-aġenti tal-Kummissjoni li għandhom il-poter li jwettqu t-transazzjonijiet fil-kontijiet tal-EDF għandhom jiġu ddepożitati mal-banek ikkonċernati meta jinfetħu l-kontijiet jew, f'każ ta' uffiċjali jew aġenti li huma awtorizzati sussegwentament, meta jiġu maħtura. Din il-proċedura tapplika wkoll għad-depożitu tal-firem ta' uffiċjali li jawtorizzaw nazzjonali u reġjonali u d-deputati tagħhom għat-transazzjonijiet fuq kontijiet pagabbli delegati miftuħa fl-Istati ACP jew fl-OCT u, fejn xieraq, fil-kontijiet miftuħa fl-Istati Membri. Artikolu 8 1. Ir-riżorsi ta' l-EDF għandhom jintużaw skond il-prinċipji ta' amministrazzjoni finanzjarja ġusta, u b'mod partikolari ta' ekonomija u ta' profitt. Għandhom jiġu identifikati għanijiet kwalitattivi u kwantitattivi u l-progress tat-twettiq tagħhom għandu jkun ikkontrollat permezz ta' indikaturi xierqa. 2. Għal dan il-għan l-użu tar-riżorsi ta' l-EDF għandhom jiġu ppreċieduti minn valutazzjoni ex ante ta' l-azzjoni li se tittieħed bil-għan biex jiġi żgurat li r-riżultati mistennija jiġġustifikaw il-mezzi użati. 3. L-azzjonijiet kollha għandhom jiġu eżaminati perjodikament, b'mod partikolari fil-perspettiva tad-determinazzjoni tat-talba għall-kontribuzzjonijiet imsemmija fl-Artikolu 6(1) tal-Ftehim Intern. Artikolu 9 1. Id-deċiżjonijiet finanzjarji meħuda skond l-Artikoli 25 sa 27 tal-Ftehim Intern, fir-rigward ta' għajnuna amministrata mill-Kummissjoni, u l-ftehim ta' finanzjament, iġorru limitu ta' żmien sabiex tinbeda l-implimentazzjoni tal-proġett. Wara din id-data, id-deċiżjoni ta' finanzjament u l-ftehim ma jibqgħux jgħoddu. 2. Id-deċiżjonijiet finanzjarji msemmija fil-paragrafu 1 u l-ftehim ta' finanzjament ukoll għandhom limitu ta' żmien għall-implimentazzjoni ta' l-azzjoni. Il-kontinwazzjoni ta' l-azzjoni wara din id-data għandha tkun iġġustifikata mill-benefiċjarju u aċċettata mill-Kummissjoni qabel jiskadi l-limitu ta' żmien ta' implimentazzjoni. 3. It-tmiem ta' proġett u l-liberalizzazzjoni tal-fondi marbuta skond l-Artikolu 20 għandhom jitwettqu meta r-rabta ġuridika li tidħol fiha l-Kummissjoni b'konnessjoni mal-proġett fir-rigward tal-benefiċjarju tiġi konkluża u l-pagamenti u l-ġbir relatat ġew reġistrati fil-kontijiet. TITOLU II AMMINISTRAZZJONI FINANZJARJA TA' L-APPROPRJAZZJONIJIET TA' L-EDF MILL-KUMMISSJONI Taqsima I DISPOSIZZJONIJIET ĠENERALI Artikolu 10 Bla ħsara għall-Artikolu 15(3)(ċ) u għall-Artikolu 39, id-disposizzjonijiet ta' dan it-Titolu m'humiex applikabbli għall-kapitali ta' riskju u għar-rati ta' imgħax sussidjati amministrati mill-Bank. Artikolu 11 1. L-approprjazzjonijiet għandhom jiġu amministrati minn uffiċjali li jawtorizzaw, li waħedhom għandhom ikollhom il-poter li jidħlu f'impenni fir-rigward ta' spiża, jistabbilixxu l-ammonti dovuti li għandhom jiġu miġbura u joħorġu ordnijiet ta' rkupru u ordnijiet ta' pagamenti. 2. Azzjonijiet ta' ġbir u ta' pagamenti għandhom jitwettqu mill-uffiċjal tal-kontijiet. 3. Id-doveri ta' l-uffiċjal li jawtorizza, tal-kontrollatur finanzjajru u ta' l-uffiċjali tal-kontijiet għandhom ikunu inkompatibbli b'mod reċiproku. Artikolu 12 Meta azzjonijiet ta' dħul u nfiq jiġu amministrati permezz ta' sistemi komputerizzati integrati, id-disposizzjonijiet tat-Taqsimiet II u III ta' dan it-Titolu għandhom japplikaw filwaqt li jqiesu l-possibilitajiet u l-ħtiġiet li joħorġu minn amministrazzjoni komputerizzata. B'dan l-iskop: - id-dokumenti ta' sostenn jistgħu jibqgħu ma' l-uffiċjal prinċipali li jawtorizza jew ma' l-uffiċjal tal-kontijiet jew mad-deputati tagħhom għall-iskopijiet ta' kontroll, - il-firem u l-approvazzjonijiet jistgħu jiġu miżjuda b'sistema approprjata komputerizzata. Il-kontrollatur finanzjarju għandu jiġu kkonsultat dwar l-istabbiliment ta' sistema ta' kontijiet ta' l-EDF u għandu jkollu aċċess għall-informazzjoni tas-sistema. Artikolu 13 1. L-uffiċjal prinċipali li jawtorizza ta' l-EDF, li d-doveri tiegħu huma stabbiliti fl-Artikolu 311 tal-Konvenzjoni, għandu jinħatar mill-Kummissjoni. 2. L-uffiċjal prinċipali li jawtorizza ta' l-EDF jista' jiddelega l-poteri tiegħu ta' implimentazzjoni ta' l-EDF lill-persuni awtorizzati, li jinħatru minnu, bla ħsara għall-approvazzjoni mill-Kummissjoni. Ir-regoli li jirregolaw ir-responsabbiltajiet adottati skond dan it-Titolu għandhom japplikaw għal dawn il-persuni fil-limiti tal-poteri delegati lilhom. Kull deċiżjoni li jkunu delegati poteri għandha tiddikjara l-limitu u, fejn xieraq, id-dewma tad-delegazzjoni. 3. Dawk li jingħatawlhom il-poteri jistgħu jaġixxu biss fil-limiti tal-poteri mogħtija lilhom b'mod definit. Id-deċiżjonijiet ta' delegazzjoni għandhom jiġu mgħarrfa lit-titolari tad-delegazzjoni, lill-uffiċjal tal-kontijiet, lill-kontrollatur finanzjarju, lill-uffiċjal prinċipali li jawtorizza u lill-Qorti ta' l-Awdituri. Artikolu 14 1. Il-kontrollatur finanzjarju ta' l-EDF għandu jkun il-kontrollatur finanzjarju tal-Kummissjoni. Hu għandu jkun responsabbli mill-kontroll tar-rabta u mill-awtorizzazzjoni ta' l-ispiża u mill-kontroll tar-reġistrazzjoni u tal-ġbir tad-dħul u tal-krediti. Il-kontrollatur finanzjarju jista' jiġi mgħejjun fid-doveri tiegħu minn assistant kontrollatur finanzjarju wieħed jew aktar. 2. Il-kontroll għandu jitwettaq mill-kontrollatur finanzjarju permezz ta' spezzjoni tal-fajls u, jekk neċessarju, fuq il-post. F'dan il-kuntest, hu għandu jkollu aċċess għall-fajls u għad-dokumenti ta' sostenn oriġinali li jirrelataw ma' l-impenni, ma' l-infiq u mad-dħul u, fejn xieraq, għall-fajls li jirrelataw ma' l-approprjazzjonijiet u mal-fondi delegati. Kwalunkwe dokument jew informazzjoni kostitwiti jew miżmuma f'mezzi manjetiċi li huma maħsuba neċessarji mill-kontrollatur finanzjarju għat-twettiq ta' xogħlu għandhom jintbagħtu lilu fuq it-talba tiegħu. 3. Ir-regoli speċjali applikabbli għall-kontrollatur finanzjarju huma dawk stabbiliti fir-Regolament Finanzjarju applikabbli għall-budget ġenerali tal-Komunitajiet Ewropej. Artikolu 15 1. L-uffiċjal tal-kontijiet għandu jinħatar mill-Kummissjoni. Jista' jiġi mgħejjun fid-doveri tiegħu minn assistent uffiċjal tal-kontijiet wieħed jew aktar maħtur, fuq il-parir motivat ta' l-uffiċjal tal-kontijiet, bl-istess kondizzjonijiet ta' l-uffiċjal tal-kontijiet. 2. L-uffiċjal tal-kontijiet għandu jkun responsabbli mill-ġbir tad-dħul u mill-ħlas ta' l-ispejjeż, mill-ġbir tal-krediti u mill-amministrazzjoni tal-fluss tal-flus. Bla ħsara għall-Artikolu 36, l-uffiċjal tal-kontijiet waħdu għandu jkollu l-poter li jamministra l-fondi u l-assi. Hu għandu jkun responsabbli mill-kustodja tagħhom. 3. L-uffiċjal tal-kontijiet għandu jkun responsabbli miż-żamma tal-kontijiet: (a) ta' l-approprjazzjonijiet imsemmija fl-Artikolu 1; (b) ta' l-impenni msemmija fl-Artikolu 20; (ċ) tad-deċiżjonijiet tal-kapital ta' riskju u tas-sussidji tar-rata ta' l-imgħax imsemmija fl-Artikolu 39; (d) tal-pagamenti, tad-dħul u tad-djun. 4. L-uffiċjal tal-kontijiet għandu jkun responsabbli mill-preparazzjoni tar-rendikonti finanzjarju msemmija fl-Artikolu 66(2) ta' dan ir-Regolament Finanzjarju. Artikolu 16 Il-Qorti ta' l-Awdituri għandha tkun mgħarrfa bil-ħatra ta' l-uffiċjal prinċipali li jawtorizza, ta' l-uffiċjal tal-kontijiet, ta' l-assistent uffiċjal tal-kontijiet u ta' l-amministratur tal-fondi ta' l-avanz imsemmija fl-Artikolu 36 u bil-pjan tal-kontabilità msemmi fl-Artikolu 40. Il-Kummissjoni għandha tgħaddi lill-Qorti kwalunkwe regoli ta' proċedura stabbiliti minnha fir-rigward ta' kwistjonijiet finanzjarji. Taqsima II DĦUL U DJUN Artikolu 17 1. Id-dħul ta' l-EDF jikkonsisti f'pagamenti magħmula mill-Istati Membri skond il-Ftehim Intern, id-dħul iġġenerat minn depożiti u kwalunkwe somma oħra li l-aċċettazzjoni tagħha hi stabbilita mill-Kunsill. 2. L-uffiċjal tal-kontijiet għandu jkun responsabbli mill-kontroll u mid-dħul fil-kontijiet tal-pagamenti mill-Istati Membri u minn dħul ieħor. 3. Għal kull dħul ieħor, l-uffiċjal tal-kontijiet għandu jistabbilixxi titlu ta' dħul li tintbagħat lill-kontrollatur finanzjarju għal approvazzjoni minn qabel. L-iskop ta' l-approvazzjoni tal-kontrollatur finanzjarju għandha tkun biex taċċerta li: (a) id-dħul hu rreġistrat eżatt; (b) it-titlu hu regolari u jikkonforma mad-disposizzjonijiet rilevanti; (ċ) id-dokumenti ta' sostenn huma regolari; (d) it-titlu jikkonforma mal-prinċipji ta' amministrazzjoni finanzjarja ġusta; (e) l-ammont u l-munita tad-dħul huma korretti. Il-kontabilità tad-dħul issir definittiva wara l-approvazzjoni tal-kontrollatur finanzjarju. Artikolu 18 1. Il-miżuri jew is-sitwazzjonijiet kollha li jistgħu iqajjmu jew jimmodifikaw dejn dovut lill-EDF u li jinġiebu għall-attenzjoni tal-Kummissjoni mill-uffiċjal nazzjonali li jawtorizza għandhom jiġu ppreċieduti minn stima ta' dejn mill-uffiċjal prinċipali li jawtorizza. Dawn l-istimi għandhom jintbagħtu lill-kontrollatur finanzjarju għall-approvazzjoni tiegħu u lill-uffiċjal tal-kontijiet għal reġistrazzjoni provviżorja fil-kontijiet. Għandhom isemmu, b'mod partikolari, it-tip ta' dejn, l-ammont stimat ta' dan u r-reġistrazzjoni tal-kontabilità tad-dejn kif ukoll l-isem u d-deskrizzjoni tad-debitur. L-iskop ta' l-approvazzjoni tal-kontrollatur finanzjarju għandha tkun biex taċċerta li: (a) id-dħul hu rreġistrat eżatt; (b) l-istima ta' dejn hi regolari u tikkonforma mad-disposizzjonijiet rilevanti li jirrelataw ma' l-amministrazzjoni ta' l-EDF, kif ukoll l-atti kollha li jsiru fl-implimentazzjoni ta' dawn id-disposizzjonijiet u għall-prinċipji ta' amministrazzjoni finanzjarja tajba msemmija fl-Artikolu 8. Il-kontrollatur finanzjarju jista' jżomm l-approvazzjoni tiegħu jekk jikkonsidra li l-kondizzjonijiet stabbiliti fil-paragrafu 1(a) u (b) t'hawn fuq ma ġewx sodisfatti. Il-Kummissjoni tista', b'deċiżjoni li tiddikjara r-raġunijiet kollha tagħha, u fuq l-unika responsabbiltà tagħha, tannulla dan ir-rifjut. Din id-deċiżjoni għandha tkun finali u vinkolanti; għandha tiġi kkomunikata, għal informazzjoni, lill-kontrollatur finanzjarju. Il-Kummissjoni għandha tinforma lill-Qorti ta' l-Awdituri bid-deċiżjonijiet kollha bħal dawn fi żmien xahar. 2. Mingħajr preġudizzju għall-Artikolu 12, l-uffiċjal prinċipali li jawtorizza għandu jħejji, fir-rigward ta' kull dejn stabbilit, likwidu u pagabbli dovut lill-EDF fil-kuntest ta' l-implimentazzjoni ta' l-approprjazzjonijiet ta' l-EDF, ordni ta' rkupru li għandha tintbagħat b'dokumenti ta' sostenn lill-kontrollatur finanzjarju għall-approvazzjoni tiegħu minn qabel. L-ordnijiet ta' rkupru bħal dawn għandhom, wara li jirċievu l-approvazzjoni tal-kontrollatur finanzjarju, jiġu reġistrati fil-kontijiet mill-uffiċjal tal-kontijiet. L-iskop ta' l-approvazzjoni għandha tkun biex taċċerta li: (a) id-dħul hu rreġistrat eżatt; (b) it-titlu hu regolari u jikkonforma mad-disposizzjonijiet rilevanti; (ċ) id-dokumenti ta' sostenn huma regolari; (d) id-debitur hu deskrit korrettament; (e) id-data ta' l-iskadenza hi indikata; (f) it-titlu jikkonforma mal-prinċipju ta' amministrazzjoni finanzjarja ġusta msemmi fl-Artikolu 8; (g) l-ammont u l-munita tas-somma li trid tinġabar huma korretti. Jekk l-approvazzjoni tiġi miżmuma għandu jgħodd it-tielet sottoparagrafu tal-paragrafu 1. 3. Jekk l-uffiċjal prinċipali li jawtorizza jirrinunzja d-dritt li jiġbor dejn kif imsemmi fil-paragrafu 1, hu għandu jibgħat minn qabel proposta għat-taħsira lill-kontrollatur finanzjarju għall-approvazzjoni tiegħu u lill-uffiċjal tal-kontijiet għall-informazzjoni tiegħu. L-iskop ta' l-approvazzjoni mill-kontrollatur finanzjarju għandu jkun biex jiġi aċċertat li r-rinunzja hi regolari u tikkonforma mal-prinċipji ta' amministrazzjoni finanzjarja ġusta. Il-proposta kkonċernata għandha tiġi reġistrata mill-uffiċjal tal-kontijiet. Jekk l-approvazzjoni tiġi miżmuma għandu jgħodd it-tielet sottoparagrafu tal-paragrafu 1. 4. Meta l-kontrollatur finanzjarju jsib li għadha ma ġietx imħejja ordni ta' rkupru jew li s-somma dovuta għadha ma nġabritx, hu għandu jinforma lill-Kummissjoni b'dan. Artikolu 19 1. L-uffiċjal tal-kontijiet għandu jieħu r-responsabbiltà għall-ordnijiet ta' rkupru li ġew imħejja kif dovut. 2. L-uffiċjal tal-kontijiet għandu jagħmel dak kollu li hu fil-poter tiegħu sabiex jassigura li d-dejn imsemmi fl-Artikolu 18 jinġabar fid-dati stabbiliti indikati fl-ordnijiet ta' rkupru u għandu jiżgura li d-drittijiet rilevanti tal-Komunità huma protetti. 3. L-uffiċjal tal-kontijiet għandu jinforma lill-uffiċjal prinċipali li jawtorizza u lill-kontrollatur finanzjarju b'kwalunkwe dejn li ma jinġabarx fil-limitu ta' żmien stabbilit. 4. Jekk neċessarju, hu għandu jibda l-proċedura ta' rkupru. Taqsima III IMPENN, RATIFIKAR, AWTORIZZAZZJONI U ĦLAS TA' L-ISPEJJEŻ 1. Impenn ta' l-ispejjeż Artikolu 20 1. Il-miżuri kollha li jistgħu joħolqu spejjeż pagabbli mill-EDF għandhom ikunu ppreċieduti minn proposta għal impenn ta' l-ispejjeż mill-uffiċjal prinċipali li jawtorizza u jista' joħloq obbligazzjonijiet ġuridiċi fir-rigward ta' terzi persuni biss wara approvazzjoni mill-kontrollatur finanzjarju tal-proposta għal impenn u wara deċiżjoni ta' finanzjament ta-Kummissjoni. 2. Deċiżjonijiet finanzjarji meħuda mill-Kummissjoni skond l-Artikoli 25 sa 27 tal-Ftehim Intern u skond id-disposizzjonijiet li jawtorizzawha li tikkonċedi għajnuna finanzjarja mill-EDF għandhom joħolqu impenni ta' spejjeż. Artikolu 21 1. Mingħajr preġudizzju għall-Artikolu 12, proposti għal impenni, akkumpanjati mid-dokumenti ta' sostenn, għandhom jingħataw lill-kontrollatur finanzjarju. Għandhom juru b'mod partikolari l-iskop ta' l-ispiża, l-istima ta' l-ammont involut, r-reġistrazzjoni ta' l-ispiża kif ukoll l-isem u d-deskrizzjoni tar-reċipjent tal-finanzjament. 2. Il-proposti ta' l-impenni għandhom ikunu bla ħsara għall-endorsjar mill-uffiċjal tal-kontijiet wara approvazzjoni mill-kontrollatur finanzjarju u wara d-deċiżjoni finanzjarja tal-Kummissjoni. Artikolu 22 1. L-iskop ta' l-approvazzjoni tal-proposti għall-impenni mill-kontrollatur finanzjarju għandu jkun biex jiġi aċċertat li: (a) il-proposta tikkonforma ma' l-Artikolu 20(1); (b) l-ispiża ġiet irreġistrata b'mod eżatt; (ċ) l-approprjazzjonijiet huma disponibbli; (d) il-proposta ta' finanzjament hi korretta u tikkonforma mad-disposizzjonijiet applikabbli għall-EDF; (e) il-prinċipji ta' amministrazzjoni finanzjarja ġusta msemmija fl-Artikolu 8 ġew applikati. 2. L-approvazzjoni ma tistax tkun soġġetta għal kondizzjoni. Artikolu 23 1. Il-kontrollatur finanzjarju jista' jżomm l-approvazzjoni tiegħu jekk hu jikkonsidra li ma ntlaħqux il-kondizzjonijiet stabbiliti fl-Artikolu 22. Jekk iżomm l-approvazzjoni tiegħu, hu għandu jipprovdi rendikont bil-miktub li juri r-raġunijiet għal dan. L-uffiċjal prinċipali li jawtorizza għandu jiġi mgħarraf bir-rifjut. Fejn tiġi miżmuma l-approvazzjoni u l-uffiċjal prinċipali li jawtorizza jinsisti fuq il-proposta tiegħu, il-Kummissjoni tiġi msejjħa biex tiddeċiedi 2. Ħlief meta d-disponibbiltà ta' l-approprjazzjonijiet hi dubjuża, il-Kummissjoni tista', permezz ta' deċiżjoni li tiddikjara r-raġunijiet kollha għal dak l-iskop u meħudha fuq l-unika responsabbiltà tagħha, tista' ma tagħtix każ ta' dan ir-rifjut. Din id-deċiżjoni għandha tkun finali u vinkolanti; għandha tiġi kkomunikata għal informazzjoni lill-kontrollatur finanzjarju. Il-Kummissjoni għandha tinforma lill-Qorti ta' l-Awdituri dwar id-deċiżjonijiet kollha bħal dawn fi żmien xahar. 2. Fondi delegati Artikolu 24 1. Il-kuntratti konklużi mill-benefiċjarju għall-implimentazzjoni ta' proġett jew ta' programm li kienu soġġetti għal deċiżjoni finanzjarja msemmija fl-Artikolu 20(2) u approvati mill-Kap tad-Delegazzjoni, għandhom jiġu rreġistrati fil-kontijiet mill-uffiċjal prinċipali li jawtorizza. Din ir-reġistrazzjoni tissejjaħ fondi delegati. L-istess jingħad għal kuntratti u stimi konklużi direttament jew f'isem il-benefiċjarju mill-Kummissjoni għall-implimentazzjoni ta' proġetti jew programmi bħal dawn. 2. Il-fondi delegati reġistrati għandhom ikunu kkumpensati ma' impenni ta' spiża tad-deċiżjonijiet finanzjarji msemmija fl-Artikolu 20(2). 3. Ratifikar ta' l-ispejjeż Artikolu 25 Ir-ratifikar ta' l-ispejjeż għandu jkun l-att li bih l-uffiċjal prinċipali li jawtorizza: (a) jivverifika l-eżistenza tal-pretensjoni tal-kreditur; (b) jistabbilixxi jew jivverifika l-eżistenza u l-ammont tas-somma dovuta; (ċ) jivverifika l-kondizzjonijiet li bihom jitħallsu l-pagamenti. Artikolu 26 1. Ir-ratifikar ta' kwalunkwe spiża għandu jkun bla ħsara għall-preżentazzjoni ta' dokumenti ta' sostenn li juru l-pretensjoni tal-kreditur u, fejn approprjat, is-servizz mogħti jew l-eżistenza ta' dokument li jiġġustifika pagament. In-natura tad-dokumenti ta' sostenn li jiġu mehmuża ma' l-ordnijiet ta' pagament u l-indikazzjonijiet li dawn għandhom jinkludu għandhom ikunu tali li jkunu possibli li jsiru l-kontrolli previsti fl-Artikoli 25 u 29. 2. Għal ċerti kategoriji ta' spiża jistgħu jiġu awtorizzati avanzi. 3. L-uffiċjal prinċipali li jawtorizza li għandhom l-poter li jivvalidita spiża għandu personalment jikkontrolla d-dokumenti ta' sostenn jew għandu, fuq ir-responsabbiltà proprja tiegħu, jaċċerta li dan sar. 4. Awtorizzazzjoni ta' l-ispejjeż Artikolu 27 L-awtorizzazzjoni hi l-att fejn l-uffiċjal prinċipali li jawtorizza, bil-ħruġ ta' ordni ta' pagament, jawtorizza lill-uffiċjal tal-kontijiet biex iħallas oġġett tan-nefqa li hu kkonferma. Artikolu 28 L-ordni ta' pagament għandha tindika: (a) ir-reġistrazzjoni; (b) l-ammont li għandu jitħallas, f'figuri u fi kliem, u juri l-munita; (ċ) l-isem u l-indirizz tal-benefiċjarju; (d) il-kontijiet tal-bank; (e) il-metodu ta' ħlas; (f) l-iskop ta' l-ispiża. L-ordni ta' pagament għandha tkun b'data u ffirmata mill-uffiċjal prinċipali li jawtorizza. Artikolu 29 1. L-ordni ta' pagament għandha tkun akkumpanjata mid-dokumenti oriġinali ta' sostenn, li għandhom iġorru jew ikunu akkumpanjati minn rendikont li jikkonferma li l-ammonti li għandhom jitħallsu huma korretti u li l-provvisti ġew riċevuti jew li s-servizz sar. L-ordni ta' pagament għandha turi n-numru u d-dati ta' l-approvazzjonijiet rilevanti ta' impenn. 2. Il-kopji tad-dokumenti ta' sostenn, ċertifikati bħala kopji vera mill-uffiċjal prinċipali li jawtorizza jew mill-kap tad-delegazzjoni tal-Kummissjoni jistgħu, f'każijiet debitament iġġustifikati, jissostitwixxu l-oriġinali. Artikolu 30 1. Bla ħsara għall-Artikolu 35, l-ordnijiet ta' pagament għandhom jintbagħtu lill-kontrollatur finanzjarju għal approvazzjoni minn qabel. L-iskop ta' din l-approvazzjoni minn qabel għandha taċċerta li: (a) l-ordni ta' pagament ġiet maħruġa kif dovut; (b) l-ordni ta' pagament taqbel mal-pretensjoni tal-kreditur; (ċ) l-ispiża hi rreġistrata b'mod eżatt; (d) l-approprjazzjonijiet huma disponibbli; (e) id-dokumenti ta' sostenn huma regolari; (f) il-kreditur hu msemmi u deskritt tajjeb. 2. Jekk tiġi miżmuma l-approvazzjoni għandu jgħodd l-Artikolu 23. 3. Wara approvazzjoni mill-kontrollatur finanzjarju, l-oriġinali ta' l-ordni ta' pagament, flimkien mad-dokumenti kollha ta' sostenn, għandha tintbagħat lill-uffiċjal tal-kontijiet. 5. Ħlas ta' l-ispejjeż Artikolu 31 1. Mingħajr preġudizzju għall-Artikolu 313 jew għall-Artikolu 319(8) tal-Konvenzjoni relatati rispettivament mar-responsabbiltajiet ta' l-uffiċjal nazzjonali li jawtorizza u mar-responsabbiltajiet finanzjarji ta' l-aġenti responsabbli mill-amministrazzjoni u mill-eżekuzzjoni tal-koperazzjoni għall-finanzjament għall-iżvilupp, il-ħlas hu l-att konklusiv li jillibera lill-EDF mill-obbligi tiegħu lejn il-kredituri tiegħu. 2. Bla ħsara għall-Artikolu 36, il-ħlas għandu jsir mill-uffiċjal tal-kontijiet fil-limiti tal-fondi disponibbli. Artikolu 32 F'każ ta' żball materjali, tal-kontestazzjoni tar-ratifikar tal-ħlas sħiħ jew ta' nuqqas ta' osservazzjoni tal-formalitajiet preskritti minn dan ir-Regolament Finanzjarju, l-uffiċjal tal-kontijiet għandu jwaqqaf il-ħlas. Artikolu 33 1. Jekk jitwaqqaf il-ħlas, l-uffiċjal tal-kontijiet għandu jagħti r-raġunijiet għad-deċiżjoni tiegħu f'rendikont miktub li għandu jibgħat minnufih lill-uffiċjal prinċipali li jawtorizza u, għall-informazzjoni, lill-kontrollatur finanzjarju. 2. F'każ ta' sospensjoni ta' pagamenti, ħlief meta hemm kontestazzjoni tar-ratifikar tal-ħlas lura, l-uffiċjal prinċipali li jawtorizza jista' jirreferi l-kwistjoni lill-Kummissjoni. Il-Kummissjoni tista' teħtieġ, bil-miktub u fuq ir-responsabbiltà proprja tagħha, li għandu jsir il-pagament. Artikolu 34 1. Il-pagamenti għandhom isiru permezz tal-kontijiet bankarji deskritti fl-Artikolu 5. Il-proċeduri għal ftuh, għal amministrazzjoni u għal użu ta' dawn il-kontijiet għandhom jiġu determinati mill-Kummissjoni. 2. Dawn il-kondizzjonijiet għandhom b'mod partikolari jeħtieġu żewġ firem fuq iċ-ċekkijiet u fuq l-ordnijiet ta' trasferiment, firma waħda tkun dik ta' l-uffiċjal tal-kontijiet, ta' l-assistent uffiċjal tal-kontijiet jew ta' l-amministratur tal-fondi ta' avanzi; dawn il-kondizzjonijiet għandhom, barra dan, jistabbilixxu liema spejjeż għandhom jitħallsu permezz ta' ċekk jew permezz ta' trasferiment. 6. Pagamenti li jsiru lokalment Artikolu 35 1. F'każijiet fejn l-uffiċjal prinċipali li jawtorizza ddelega r-responsabbiltajiet tiegħu lill-kap tad-delegazzjoni skond l-Artikolu 13, il-pagamenti korrespondenti jistgħu jiġu effetwati minn assistent uffiċjal tal-kontijiet, fuq il-post, maħtur skond il-kondizzjonijiet imsemmija fl-Artikolu 15. L-assistent uffiċjal tal-kontijiet għandu jeffettwa pagamenti f'munita lokali fil-kont delegat mill-Istat ACP jew mill-OCT u, fejn approprjat, pagament f'munita barranija f'kont wieħed jew aktar delegati fil-Komunità. 2. Il-kontabilità fil-kontijiet ta' l-EDF tal-pagamenti effettwati skond il-paragrafu 1 jistgħu jkunu fdati lill-assistant uffiċjal tal-kontijiet. 3. Għall-pagamenti magħmula mill-assistent uffiċjal tal-kontijiet, il-kontrollatur finanzjarju għandu jwettaq kontrolli wara li jiġu effetwati jew possibilment wara l-kontabilità tagħhom. 7. Kontijiet ta' avanz Artikolu 36 1. Għall-pagament ta' ċerti kategoriji ta' spiża jistgħu jiġu stabbiliti fondi ta' avanz fuq deċiżjoni ta' l-uffiċjal prinċipali li jawtorizza wara parir favorevoli ta' l-uffiċjal tal-kontijiet u tal-kontrollatur finanzjarju. 2. L-uffiċjal tal-kontijiet biss jista' jżid il-kontijiet ta' avanz. 3. Ir-regoli tat-tħaddim tal-fondi ta' avanzi għandhom ikopri b'mod partikolari: (a) il-ħatra ta' amministraturi tal-fondi ta' avanzi; (b) in-natura u l-ammont massimu ta' kull spiża li se titħallas; (ċ) l-ammonti massimi li jistgħu jiġu mogħtija bil-quddiem; (d) il-proċeduri għall-produzzjoni tad-dokumenti ta' sostenn u ż-żmien li fih għandhom jiġu preżentati; (e) ir-responsabbiltà ta' l-amministratturi tal-fondi ta' avanz. 4. L-uffiċjal prinċipali li jawtorizza u l-uffiċjal tal-kontijiet għandhom jieħdu l-passi neċessarji għall-ibbilanċjar, fir-rigward ta' l-ammonti eżatti u fil-perjodu approprjat, ta' l-avanzi awtorizzati skond dan l-Artikolu. Taqsima IV KONTIJIET Artikolu 37 Il-kontijiet għandhom jinżammu f'Ecus permezz tal-metodu tal-partita doppja u skond il-bażi tas-sena kalendarja. Għandhom juru t-totalità: (a) ta' l-approprjazzjonijiet, (b) ta' l-impenni, (ċ) tal-fondi delegati, (d) tad-dħul, tal-pagamenti, tad-djun stabbiliti u ta' l-attivitajiet ta' ġbir għas-sena kollha u mingħajr kwalunkwe tibdil bejniethom. Għandhom jiġu akkumpanjati minn dokumenti ta' sostenn. Fejn neċessarju, meta l-fondi delegati, id-dħul, il-pagamenti u d-djun huma espressi f'valuta nazzjonali, is-sistema tal-kontijiet għandha tkun tali li tippermettir-reġistrazzjoni tagħhom f'valuta nazzjonali kif ukoll f'Ecus. Artikolu 38 1. L-impenni mfissra fl-Artikolu 20(2) għandhom jiġu reġistrati f'Ecus għall-valur tad-deċiżjonijiet finanzjarji meħuda mill-Kummissjoni. 2. Il-fondi delegati mfissra fl-Artikolu 24 għandhom jiġu reġistrati f'Ecus għall-kontrovalur tal-kuntratti u ta' l-istimi konklużi mill-Istat ACP jew mill-OCT benefiċjarju jew mill-Kummissjoni fil-qafas tal-prestazzjoni tal-proġett. Dan il-valur għandu jinkludi fejn approprjat: (a) riserva għall-pagament ta' spejjeż fuq preżentazzjoni ta' dokumenti ta' sostenn (li jista' jkun rimborżat); (b) riserva għar-reviżjoni tal-prezzijiet u tal-kontinġenzi kif imfissra f'kuntratti finanzjati mill-EDF; (ċ) riserva finanzjarja għat-tibdil fir-rata tal-kambju. 3. Ir-rati ta' konverżjoni li għandhom jintużaw għall-kontabilità definittiva tal-pagamenti magħmula għall-proġetti jew għall-programmi msemmija fil-Parti 3, Titolu III, tal-Konvenzjoni għandhom ikunu r-rati applikabbli fid-data attwali ta' dawn il-pagamenti. Dik id-data għandha tikkorrespondi mad-data li fiha ġew imnaqqsa l-kontijiet tal-Kummissjoni msemmija fl-Artikolu 5 ta' dan ir-Regolament Finanzjarju. 4. Id-dokumenti kollha tal-kontijiet li jirreferu għat-twettiq ta' l-impenn għandhom jinżammu għal perjodu ta' ħames snin mid-data tad-deċiżjoni tal-ħlas sħiħ fir-rigward ta' l-implimentazzjoni tal-EDF, imsemmi fl-Artikolu 33(3) tal-Ftehim Intern, li jikkonċerna s-sena finanzjarja li matulha ngħalaq l-impenn minħabba skopijiet ta' kontabilità. Artikolu 39 1. Il-Kummissjoni għandha żżomm il-kontijiet tal-kapital ta' riskju u tas-sussidji ta' l-imgħax amministratti mill-Bank f'isem il-Komunità. 2. Qabel ma tiġi adottata d-deċiżjoni finanzjarja mill-bord tad-diretturi tal-Bank skond l-Artikolu 29(3) u (4) tal-Ftehim Intern għandha tintbagħat proposta lill-kontrollatur finanzjarju u lill-uffiċjal tal-kontijiet mill-uffiċjal prinċipali li jawtorizza biex id-deċiżjoni tiddaħħal fil-kontijiet. 3. Il-proposta għandha tindika, fost ħwejjeġ oħra, l-iskop, l-ammont stimat u r-reġistrazzjoni ta' l-ispiża kif ukoll il-benefiċjarju tal-finanzjament. L-iskop ta' l-approvazzjoni tal-kontrollatur finanzjarju hu biex jistabbilixxi li: (a) in-nefqa hi rreġistrata b'mod eżatt; (b) l-approprjazzjonijiet huma disponibbli. Ir-ratifikar mill-uffiċjal tal-kontijiet għandha sseħħ wara li l-Bord tad-Diretturi tal-Bank adottaw id-deċiżjoni ta' finanzjament. 4. (a) Deċiżjonijiet finanzjarji li jirrelataw mal-kapital ta' riskju adottati mill-Bank għandhom jiddaħħlu fil-kontijiet bil-valur nominali tagħhom. (b) F'każ ta' sussidji ta' l-imgħax għandha ssir reġistrazzjoni provviżorja fil-kontijiet ibbażata fuq il-valur stimat mill-Kummissjoni meta ġiet adottata d-deċiżjoni. Din għandha tkun definittiva fil-kontijiet fuq riċevuta ta' l-istima ta' l-ammont tas-sussidju ta' imgħax mill-Bank meta jiġi ffirmat il-kuntratt. Dan l-ammont għandu jiġi aġġustat fit-tmiem tal-kuntratt. 5. It-talbiet għall-ħlas tal-fondi kif imsemmija fl-Artikoli 59(2) u 61(3) għandhom jintbagħtu lill-kontrollatur finanzjarju għal approvazzjoni mill-uffiċjal prinċipali li jawtorizza. Dawn li ġejjin għandhom jiġu ndikati fit-talbiet għall-ħlas: (a) ir-reġistrazzjoni tal-pagament; (b) l-ammont li għandu jitħallas, f'figuri u fi kliem, b'indikazzjoni tal-munita; (ċ) l-isem u l-indirizz tal-benefiċjarju; (d) il-kont bankarju u l-metodu ta' pagament; (e) l-iskop ta' l-ispiża; (f) il-valuta tal-pagament. 6. Il-ħlas għandu jsir u jiġi mdaħħal fil-kontijiet mill-uffiċjal tal-kontijiet. 7. It-tmiem ta' deċiżjoni finanzjarja u l-ħlas lura tal-bilanċ disponibbli għall-approprjazzjoni rilevanti għandu jiġi effetwat fuq talba ta' l-EIB. Artikolu 40 1. Ir-reġistrazzjoni fil-kontijiet għandha ssir skond il-bażi ta' pjan ta' kontabilità li fih in-nomenklatura f'punti tal-budget li tagħmel distinzjoni ċara bejn rendikonti finanzjarji u kontijiet ta' dħul u nfiq. 2. Il-kondizzjonijiet dettaljati għall-istabbiliment u t-tħaddim tal-pjan ta' kontabilità għandhom jiġu mfissra mill-Kummissjoni fuq proposta mill-uffiċjal tal-kontijiet. Artikolu 41 Il-kontijiet għandhom jingħalqu fl-aħħar tas-sena finanzjarja sabiex jippermettu t-tħejjija tar-rendikonti finanzjarji u tal-kontijiet tad-dħul u nfiq tal-EDF. Dawn għandhom jiġu ppreżentati għall-parir tal-kontrollatur finanzjarju. Taqsima V RESPONSABBILTAJIET TA' L-UFFIĊJAL LI JAWTORIZZA, TAL-KONTROLLATURI FINANZJARJI, TA' L-UFFIĊJALI TAL-KONTIJIET U TA' L-AMMINISTRATURI TAL-FONDI TA' AVANZI Artikolu 42 Mingħajr preġudizzju għall-Artikolu 313(1)(f) jew għall-Artikolu 319(8) tal-Konvenzjoni, l-uffiċjali li jawtorizzaw li, meta jistabbilixxu d-drittijiet li għandhom jinġabru mill-EDF, jidħlu f'impenni ta' spejjeż, jiffirmaw ordnijiet ta' pagamenti, jew joħorġu ordnijiet ta' rkupru, jagħmlu dan mingħajr ma jikkonformaw ma' dan ir-Regolament Finanzjarju, għandhom jilqgħu r-responsabbiltà proprja tagħhom għal azzjoni dixxiplinarja, u fejn approprjat, għal ħlas ta' kumpens. L-istess għandu wkoll japplika jekk jittraskuraw milli joħorġu ordnijiet ta' rkupru jew ta' pagament jew joħorġuhom tard mingħajr ġustifikazzjoni, li dan iwassal biex il-Kummissjoni tkun obbligata għal responsabbiltà ċivili minn terzi persuni. Artikolu 43 Il-kontrollaturi finanzjarji huma responsabbli għal azzjoni dixxiplinarja u, meta approprjat, għal ħlas ta' kumpens għal kwalunkwe azzjoni meħudha matul iż-żmien tagħhom ta' kariga, b'mod partikolari fejn huma japprovaw infiq aktar mill-approprjazzjonijiet. Artikolu 44 1. L-uffiċjal tal-kontijiet u l-assistent uffiċjal tal-kontijiet għandhom ikunu responsabbli għal azzjoni dixxiplinarja u, fejn approprjat, għal ħlas ta' kumpens fir-rigward ta' pagamenti li huma jagħmlu mingħajr ma josservaw l-Artikolu 32. Huma għandhom ikunu responsabbli għal azzjoni dixxiplinarja u għal ħlas ta' kumpens fir-rigward ta' telf jew deterjorament tal-fondi, assi u dokumenti fil-kustodja tagħhom fejn telf jew deterjorament bħal dan ikun ikkawżat minn żball intenzjonali jew sar minħabba negliġenza serja min-naħa tagħhom. Taħt l-istess kondizzjonijiet, huma għandhom ikunu responsabbli għal eżekuzzjoni korretta ta' ordnijiet riċevuti minnhom fir-rigward ta' l-użu u ta' l-amministrazzjoni tal-kontijiet miżmuma ma' istituzzjonijiet finanzjarji rikonoxxuti u, b'mod partikolari: (a) fejn il-ġbir jew il-pagamenti li jsiru minnhom ma jaqblux ma' l-ammonti fuq l-ordnijiet korrispondenti ta' rkupru jew ta' pagamenti; (b) fejn huma jeffetwaw pagamenti lil persuna differenti min dik li għandha d-dritt. 2. L-amministraturi ta' fondi ta' avanz għandhom ikunu responsabbli għal azzjoni dixxiplinarja u, fejn approprjat, għal pagament ta' kumpens: (a) fejn ma jistgħux jiġġustifikaw ma' dokumenti regolari l-pagamenti li saru minnhom; (b) fejn huma jeffetwaw pagamenti lil persuna differenti min dik li għandha d-dritt. Huma għandhom ikunu responsabbli għal azzjoni dixxiplinarja u għal ħlas ta' kumpens fir-rigward ta' kwalunkwe telf jew deterjorament tal-fondi, assi u dokumenti fil-kustodja tagħhom fejn telf jew deterjorament bħal dan ikun ikkawżat minn żball intenzjonali jew sar minħabba negliġenza serja min-naħa tagħhom. 3. L-uffiċjal tal-kontijiet, l-assistent uffiċjal tal-kontijiet u l-amministraturi tal-fondi ta' avanz għandhom jassiguraw lilhom infushom kontra kwalunkwe riskju li jistgħu jeħlu skond dan l-Artikolu, u li ma jistax ikun kopert mill-fond ta' garanzija previst mill-paragrafu 4. Il-Kummissjoni għandha tkopri l-ispejjeż ta' l-assigurazzjoni rilevanti. 4. Konċessjonijiet speċjali għandhom jiġu awtorizzati lill-uffiċjali tal-kontijiet, lill-assistenti uffiċjali tal-kontijiet u lill-amministraturi tal-fondi ta' avanzi. L-ammont ta' dawn il-konċessjonijiet għandu jiġi determinat mill-Kummissjoni. Is-sommom li jikkorrespondu għal dawn il-konċessjonijiet għandhom jiġu kkreditati kull xahar f'kont miftuħ mill-Kummissjoni f'isem kull wieħed minn dawn l-uffiċjali sabiex jigi stabbilit fond ta' garanzija biex ikopri kwalunkwe nuqqas ta' flus kontanti jew tal-kont bankarju għal liema l-persuna kkonċernata tista' tkun responsabbli. Il-bilanċ attiv f'dawn il-kontijiet ta' garanzija għandu jitħallas lill-persuni kkonċernati wara li jtemmu l-ħatra tagħhom bħala uffiċjal tal-kontijiet jew bħala amministratur tal-fondi ta' avanz. Fil-każ ta' l-uffiċjal tal-kontijiet, dan għandu jseħħ b'kondizzjoni li jkun irċieva l-ħlas sħiħ finali msemmi fl-Artikolu 46. Artikolu 45 Ir-responsabbiltà ta' l-uffiċjal prinċipali li jawtorizza u tad-deputati tiegħu, tal-kontrollaturi finanzjarji, ta' l-uffiċjali tal-kontijiet u ta' l-amministraturi tal-fondi ta' avanz lejn il-pagamenti ta' kumpens u lejn l-azzjoni dixxiplinarja tista' tkun determinata skond l-Artikoli 22 u 86 sa 89 tar-Regolamenti tal-Persunal ta' l-uffiċjali tal-Komunitajiet Ewropej. Artikolu 46 Il-Kummissjoni tiddisponi minn perjodu ta' sentejn mid-data tal-preżentazzjoni tar-rendikonti finanzjarji lill-Kunsill biex tieħu deċiżjoni fuq il-ħlas sħiħ finali li għandu jingħata lill-uffiċjali tal-kontijiet għall-operazzjonijiet relattivi. TITOLU III MIŻURI TA' IMPLIMENTAZZJONI Taqsima I OPERAZZJONIJIET TA' L-EDF AMMINISTRATI MILL-KUMMISSJONI 1. Ġenerali Artikolu 47 Meta l-għajnuna mogħtija hi rretroċeduta lis-sellief finali skond l-Artikoli 219(5), 233(3) u 266 tal-Konvenzjoni, il-ftehim finanzjarju għandu jispeċifika l-kondizzjonijiet ta' dan is-self, fost ħwejjeġ oħra, ir-rati ta' l-imgħax, id-dewma tas-self, il-perjodu ta' grazzja u l-arranġamenti għall-utilizzazzjoni tal-fondi provvduti permezz ta' rimborż tal-kapital u ta' l-imgħax. Dawn il-kondizzjonijiet huma mfissra waqt li jittieħdu f'konsiderazzjoni d-disposizzjonijiet rilevanti kollha tal-Konvenzjoni, u b'mod partikolari, l-Artikoli 233(4)(b), 240(1)(a) u l-Artikolu 291. Artikolu 48 Il-pretensjonijiet għad-dewmien ta' pagamenti għal liema l-Kummissjoni hi responsabbli bis-saħħa ta' l-Artikolu 319 tal-Konvenzjoni għandhom jinġarru minnha stess mill-kont previst fl-Artikolu 9(2) tal-Ftehim Intern. 2. Sejħiet għal offerti u kuntratti Artikolu 49 1. Il-Kummissjoni għandha tieħu l-miżuri kollha approprjati sabiex tiżgura t-tixrid effettiv ta' l-informazzjoni lill-operaturi ekonomiċi kkonċernati, notevolment permezz ta' pubblikazzjonijiet perjodiċi tal-previżjonijiet ta' kuntratti li għandhom jiġu ffinanzjati mir-riżorsi ta' l-EDF. 2. Il-Kummissjoni għandha tiżgura li dawn li ġejjin jiġu ppubblikati bl-aktar mezzi xierqa: (a) waqt li tindika l-iskop, il-kontenut u l-valur ta' kull kuntratt previst: - darba fis-sena, il-previżjonijiet tal-kuntratti għal servizzi u għal proġetti ta' koperazzjoni teknika li jingħataw wara sejħa għal offerti matul it-tnax-il xahar wara l-pubblikazzjoni, - darba kull tliet xhur, kwalunkwe tibdil fil-previżjonijiet imsemmija fl-ewwel inċiż; (b) ir-riżultati tas-sejħiet għal offerti mill-aktar fis possibli. 3. Proċedura simili għandha tiġi segwita biex jiġu kkomunikati d-deċiżjonijiet ta' intervent fir-rigward tat-twettiq ta' l-istudji u fil-provvista ta' għajnuna teknika. Artikolu 50 Il-Kummissjoni għandha tinforma lill-Kunsill kull sena b'kwalunkwe kuntratt konkluż matul dik is-sena. Fejn xieraq, il-Kummissjoni għandha tgħarraf lill-Kunsill b'kwalunkwe miżuri li kellha tieħu jew li se tieħu biex ittejjeb it-termini tal-kompetizzjoni għall-parteċipazzjoni fis-sejħiet għal offerti maħruġa mill-EDF. Fir-rapport tagħha, il-Kummissjoni għandha tipprovdi lill-Kunsill bl-informazzjoni biex ikun possibli li jivvaluta jekk il-miżuri meħuda mill-Kummissjoni offrewx lill-impriżi kollha tad-diversi Stati Membri, ta' l-Istati ACP u tal-pajjiżi u territorji assoċjati opportunitajiet ugwali għal parteċipazzjoni f'kuntratti ta' xogħol, ta' provvista u ta' servizzi finanzjati mill-EDF. Artikolu 51 L-informazzjoni li tirrelata mal-konklużjoni tal-kuntratti bi ftehim dirett, ta' kuntratti ta' xogħol, provvista u servizzi wara sejħa ristretta għal offerti jew kuntratti ta' xogħol dirett għandha tinstab fir-rapport annwali lill-Kunsill imsemmi fl-Artikolu 50. Artikolu 52 1. Mingħajr preġudizzju għall-Artikolu 20(1)(ċ) tal-Ftehim Intern, id-disposizzjonijiet tar-Regolamenti Ġenerali u l-Kondizzjonijiet tal-Kuntratt għandhom japplikaw għas-sejħiet kollha ta' l-offerti u għall-kuntratti kollha ffinanzjati mill-EDF. Il-kondizzjonijiet ta' pagamenti u l-munita jew muniti ta' pagamenti għandhom jiġu speċifikati fil-kliem tal-kuntratti rilevanti. 2. Il-prezz offrut fis-sejħiet għall-offerti għall-kuntratti ffinanzjati mill-EDF għandhom jikkonsidraw id-disposizzjonijiet fiskali applikabbli previsti fl-Artikoli 308, 309 u 310 tal-Konvenzjoni. 3. Meta ħlas isir fil-munita nazzjonali ta' Stat ACP, dan għandu jsir permezz ta' bank stabbilit f'dak l-Istat jew fil-pajjiż fejn jinsab l-uffiċċju reġistrat tal-kuntrattur. Fejn il-ħlas isir f'Ecus jew f'munita barranija, dan għandu jsir permezz ta' bank jew aġenzija approvati stabbiliti fi Stat Membru, fi Stat ACP jew fil-pajjiż fejn jinsab l-uffiċċju reġistrat tal-kuntrattur. 3. Sostenn għall-aġġustament strutturali Artikolu 53 1. Is-sostenn għall-programmi ta' aġġustament strutturali previsti fil-Konvenzjoni għandu jiġi implimentat skond l-Artikoli 243 sa 248 tal-Konvenzjoni. 2. Il-kuntratti li għalihom, fil-qafas tal-programmi ta' importazzjoni, hi deċiża attribuzzjoni ta' munita barranija jistgħu jiġu espressi f'muniti differenti minn dawk ta' l-Istati ACP jew mill-Ecu, kif ukoll f'muniti li jinkludu dawk ta' pajjiżi li mhumiex Partijiet Kontraenti tal-Konvenzjoni. 3. Għal kull avanz ta' fondi previsti f'programmi għall-aġġustament strutturali, il-Kummissjoni għandha tivverifika r-regolarità u l-konformità fir-rigward tal-ġustifikazzjoni ta' l-użu tal-fondi u r-regoli applikabbli skond l-Artikoli 246, 248 u 249(1)(b) tal-Konvenzjoni u l-Artikolu 20 tal-Ftehim Intern. 4. Amministrazzjoni tas-sistema ta' stabbilizzazzjoni tad-dħul mill-esportazzjoni (Stabex) Artikolu 54 Ir-riżorsi annwali disponibbli għas-sistema Stabex previsti fl-Artikolu 191 tal-Konvenzjoni għandhom jiġu amministrati mill-Kummissjoni skond il-proċeduri li ġejjin: (a) nofs il-kwota annwali għandha tiġi kkreditata lis-sistema fl-1 ta' April u fl-1 ta' Lulju rispettivament u trasferiti f'kont bankarju speċjali Stabex. Madankollu, l-ewwel nofs kwota annwali ta' kull sena għandha titnaqqas bi kwalunkwe ammont użat fl-avanz tas-sena ta' qabel skond l-Artikolu 194(1) tal-Konvenzjoni. It-tieni nofs kwota annwali ta' kull sena għandha tiżdied b'kwalunkwe ammont użat b'avanz fis-sena ta' wara skond l-Artikolu 194(1) tal-Konvenzjoni. Kwalunkwe somom dovuti lis-sistema Stabex fis-sena li fiha daħlet fis-seħħ il-Konvenzjoni għandhom jiġu trasferiti f'kont Stabex fid-data tad-dħul fis-seħħ ta' dan ir-Regolament Finanzjarju, b'effett mid-dati stabbiliti hawn fuq. Kull Stat Membru jista', madankollu, jikkonverti l-kontribuzzjonijiet obbligati minnu f'krediti miftuħa li jipproduċu imgħax għall-benefiċju tas-sistema skond l-arranġamenti stabbiliti fl-Anness II; (b) l-imgħax għandhom jiġu pprovduti fuq l-ammonti tal-kwoti annwali kkreditati fir-riżorsi tas-sistema Stabex kif ġej: - mill-1 ta' April ta' kull sena fuq l-ammont ta' l-ewwel nofs ta' kull kwota annwali bin-nieqes ta' kwalunkwe avanz jew trasferimenti mħallsa mir-riżorsi tas-sistema Stabex, - bl-istess mod, mill-1 ta' Lulju ta' kull sena fir-rigward tat-tieni nofs ta' kull kwota annwali; (ċ) kwalunkwe parti ta' kwota annwali li għadha ma tħallsitx permezz ta' avanz jew trasferiment għandha tkompli ġġorr l-imgħax li għandhom jakkumulaw fir-riżorsi tas-sistema sa l-utilizzazzjoni tagħhom fis-sena ta' wara; (d) it-trasferimenti msemmija fl-Artikolu 211 tal-Konvenzjoni għandhom isiru f'Ecus f'kont bankarju li jgħaddi l-imgħax fuqu, li jinfetaħ fi Stat Membru tal-Komunità u li jintgħażel bi ftehim reċiproku bejn l-Istat ACP u l-Kummissjoni. L-imgħax akkumulat kollu għandu jiġi kkreditat lil dak il-kont. Il-ġbid kollu mill-kont għandu jeħtieġ żewġ firem, waħda li tkun tal-persuna maħtura mill-Istat ACP ikkonċernat, l-oħra tkun tal-kap tad-delegazzjoni tal-Kummissjoni. Il-fondi fil-kont, inkluż l-imgħax, għandhom jiġu miġbura skond l-Artikolu 186(2) tal-Konvenzjoni. Artikolu 55 Meta jsir użu avanz tal-kwota tas-sena ta' wara kif previst fl-Artikolu 194 tal-Konvenzjoni, l-avanzi msemmija fl-Artikolu 206 tal-Konvenzjoni għandhom jitnaqqsu b'mod proporzjonat. Artikolu 56 Ir-rapport ta' kull kwart tas-sena lill-Istati Membri fuq is-sitwazzjoni reali tat-treżorerija ta' l-EDF, previst fl-Artikolu 2(1), għandu jinkludi informazzjoni speċifika dwar is-sitwazzjoni finanzjarja tas-sistema Stabex. Artikolu 57 Kull meta l-kalkolu ta' l-ammont tat-trasferiment jew ta' l-avanz jeħtieġ il-konverżjoni ta' statistiċi espressi fil-munita nazzjonali ta' l-Istat ACP ikkonċernat, jew ta' kwalunkwe munita, f'Ecus, ir-rata tal-kambju applikabbli għandha tkun ir-rata annwali medja fis-seħħ fis-sena kalendarja li għaliha jirreferu l-istatistiċi kkonċernati. Taqsima II GĦAJNUNA AMMINISTRATA MILL-BANK Artikolu 58 Il-Bank għandu jikkomunika lill-Kummissjoni fil-bidu ta' kull kwart ta' sena l-istimi ta' l-ammonti kollha li huma mistennija li jiġu miġbura mill-EDF f'dak il-kwart ta' sena fir-rigward tal-kapital ta' riskju u tas-sussidji tar-rata ta' l-imgħax li hu jamministra skond l-Artikolu 10 tal-Ftehim Intern. 1. Kapital ta' riskju Artikolu 59 1. Kull deċiżjoni li jiġi awtorizzat kapital ta' riskju għandha tistabbilixxi limitu għall-impenn u r-responsabbiltajiet finanzjarji tal-Komunità u, f'każ ta' pussess ta' ishma, il-limitu tad-drittijiet fil-kumpannija li magħha jirrelataw operazzjonijiet bħal dawn. Id-deċiżjoni għandha tikkonsidra wkoll id-disposizzjonijiet ta' l-Artikolu 234(2) tal-Konvenzjoni li jirrelataw mar-responsabbiltà fir-rigward ta' riskji tal-kambju. L-atti kostitwenti ta' l-operazzjonijiet ta' kapital ta' riskju għandhom jiġu konklużi mill-Bank li jaġixxi bħala l-aġent awtorizzat tal-Komunità. 2. Fid-data ta' kull ħruġ ta' flus, il-Bank għandu jitlob lill-Kummissjoni biex tħallas f'Ecus l-ammont tal-kapital ta' riskju li joħroġ. Il-Kummissjoni għandha tħallas dan l-ammont fi żmien 21 ġuranta mir-riċevuta tat-talba għall-pagament, id-data tal-valur tkun dik tal-ħruġ tal-flus mill-Bank. 3. Meta l-ħruġ tal-flus iseħħ f'muniti għajr l-Ecu, ir-rati tal-kambju użati biex jiddeterminaw l-ammonti li għandhom joħorġu għandhom ikunu dawk miksuba mill-Bank mingħand il-korrespondent bankarju responsabbli mill-operazzjoni ta' kambju. Ir-rati tal-kambju ta' l-Ecu li għandhom jintużaw mis-sellief biex jiġu kkalkolati l-ammonti dovuti fir-rigward ta' prodotti, id-dħul u l-ħruġ ta' flus mit-transazzjonijiet tal-kapital ta' riskju għandhom ikunu dawk fis-seħħ xahar qabel id-data tal-pagament. 4. L-ammonti dovuti fir-rigward ta' riċevuti, dħul u ħlas lura relatati ma' transazzjonijiet tal-kapital ta' riskju għandhom jinġabru mill-Bank f'isem il-Komunità, skond l-Artikolu 60. Artikolu 60 Is-somom miġbura mill-Bank fil-forma ta' riċevuti, dħul jew ħlas lura mit-transazzjonijiet tal-kapital ta' riskju għandhom jiġu kkreditati f'kont speċjali li jinfetaħ f'isem il-Komunità għall-Istati Membri proporzjonalment għall-kontribuzzjonijiet tagħhom lill-EDF. Il-kont għandu jkun denominat f'Ecus u amministrat mill-Bank skond l-Artikolu 9(1) tal-Ftehim Intern. Il-Bank għandu jaqbel ma' l-Istati Membri dwar l-informazzjoni li għandha tiġi fornita fir-rigward tal-kont. Il-proċeduri tekniċi għall-amministrazzjoni tal-kont, inklużi dawk relatati ma' l-iffissar tar-rati ta' l-imgħax fuqhom, għandhom jiġu deċiżi mill-Kunsill u mill-Bank fi ftehim mal-Kummissjoni. 2. Self sussidjat Artikolu 61 1. L-ammont aggregat tas-sussidji tar-rata ta' l-imgħax fuq kull self mill-Bank għandu jkun ikkalkolat f'Ecus skond l-Artikolu 235 tal-Konvenzjoni skond il-bażi ta' rata ta' l-imgħax kompost li għandha tiġi ffissata skond il-proċeduri stabbiliti fil-paragrafu 3(ċ) ta' dan l-Artikolu. 2. Mal-firma ta' kull kuntratt ta' self, il-Bank għandu jikkomunika lill-Kummissjoni l-ammont totali stimat tas-sussidju tar-rata ta' l-imgħax espress f'Ecus s. 3. Mal-ħruġ tal-flus ta' kull kwota tas-self, il-Bank għandu jitlob lill-Kummissjoni biex tħallas l-imgħax issussidjat relatat mal-kwota ibbażat fuq il-kalkoli li ġejjin: (a) l-ekwivalenti f'Ecus ta' l-ammonti tal-muniti li bihom sar is-self, bir-rata ta' konverżjoni għal dawk il-muniti u għall-Ecu kif ippubblikati fil-Ġurnal Uffiċjali tal-Komunitajiet Ewropew fis-seħħ fid-data li fiha ġie determinat l-ammont ta' muniti li għandhom joħorġu fi flus, liema data għandha tkun ikkomunikata lill-Kummissjoni; (b) l-applikazzjoni tar-rata ta' perċentwali tas-sussidju ta' l-imgħax għall-bilanċ kapitali annwali li qed jonqos dovut f'kull data ffissata għall-ħlas lura; (ċ) il-valur preżenti tas-sussidji ta' l-imgħax relatat mal-ħruġ tas-self. Il-kalkolu tal-valur preżenti għandu jsir b'referenza għar-rata ta' skont komposta ugwali għar-rata(/i) ta' imgħax annwali li l-Bank fil-fatt jirċievi fil-munita jew fil-muniti użati għall-ħruġ rilevanti ta' self jekk is-self ma jibbenefikax minn sussidju ta' imgħax. Il-kalkolu attwali tal-valur preżenti għandu juża din ir-rata ta' skont komposta mnaqqsa b'erba' deċimi ta' punt perċentwali. 4. Il-Kummissjoni għandha tħallas f'Ecus l-ammont ta' sussidju, imnaqqas skond il-proċeduri deskritti fil-paragrafu 3, fi żmien 21 ġurnata mir-riċevuta tat-talba għall-pagament, id-data tal-valur tkun dik tal-ħruġ tal-kwota ta' self rilevanti. 5. Meta self b'imgħax issussidjat jitħallas kollu b'avanz, il-Bank għandu jħallas lill-Kummissjoni l-bilanċ totali tas-sussidju mnaqqas, aġġustat għall-perjodu bejn ir-riċevuta u l-pagament mill-Bank, fl-ewwel data ta' ħlas lura prevista mill-kuntratt suċċessiva għall-ħlas bil-quddiem. Meta titħallas biss parti minn dan it-tip ta' self, il-pagament mill-Bank lill-Kummissjoni għandu jirrelata ma' dik il-parti tas-self li ġiet imħallsa lura. 6. Is-somom imħallsa lura lill-Kummissjoni għandhom jingħadu ma' l-approprjazzjonijiet disponibbli għall-finanzjament ta' sussidji tar-rata ta' imgħax previst fl-Artikolu 4 tal-Ftehim Intern. 7. Il-pagamenti kollha previsti f'dan l-Artikolu għandhom isiru f'Ecus. TITOLU IV AĠENTI EŻEKUTTIVI 1. L-uffiċjal prinċipali li jawtorizza Artikolu 62 L-uffiċjal prinċipali li jawtorizza ta' l-EDF, imsemmi fl-Artikolu 311 tal-Konvenzjoni, għandu jieħu l-miżuri kollha neċessarji għall-implimentazzjoni ta' l-Artikoli 294 sa 307 tal-Konvenzjoni. Artikolu 63 1. L-uffiċjal prinċipali li jawtorizza għandu jieħu l-miżuri kollha neċessarji biex jiżgura li l-uffiċjali nazzjonali jew reġjonali li jawtorizzaw iwettqu l-kompiti li għalihom huma responsabbli bis-saħħa tal-Konvenzjoni, u b'mod partikolari l-Artikoli 312 sa 315 tagħha. 2. Fejn l-uffiċjal prinċipali li jawtorizza ta' l-EDF jinduna bi problemi fit-twettiq tal-proċeduri relatati ma' l-amministrazzjoni tar-riżorsi ta' l-EDF, hu għandu, flimkien ma' l-uffiċjal nazzjonali jew reġjonali li jawtorizza, jagħmel il-kuntatti kollha neċessarji biex jirrimedja s-sitwazzjoni u jieħu kwalunkwe passi xierqa, inkluż fejn l-uffiċjal nazzjonali jew reġjonali li jawtorizza ma jwettaqx jew ma jistax iwettaq id-doveri li huma r-responsabbiltà tiegħu skond il-Konvenzjoni, sostituzzjoni temporanja ta' dak l-uffiċjal mill-uffiċjal prinċipali li jawtorizza. Artikolu 64 L-operazzjonijiet li jirrelataw mat-twettiq tal-proġetti għandhom jitwettqu minn uffiċjal nazzjonali jew reġjonali li jawtorizza f'koperazzjoni mill-qrib mal-kap tad-delegazzjoni skond l-Artikoli 313 u 317 tal-Konvenzjoni. Fit-twettiq tad-dmirijiet stabbiliti fl-Artikolu 316, il-kap tad-delegazzjoni għandu jikkonforma ma' dan ir-Regolament Finanzjarju. 2. L-aġent ta' pagament Artikolu 65 Ir-relazzjonijiet bejn il-Kummissjoni u l-aġent ta' pagament previsti fl-Artikolu 319 tal-Konvenzjoni għandhom ikunu suġġetti għall-kuntratti li għandhom jeħtieġu l-approvazzjoni minn qabel tal-kontrollatur finanzjarju. Meta jiġu ffirmati, dawn il-kuntratti għandhom jintbagħtu lill-Qorti ta' l-Awdituri. TITOLU V PREŻENTAZZJONI U VERIFIKA TAL-KONTIJIET Artikolu 66 1. Il-Kummissjoni għandha tħejji, mhux aktar tard mill-1 ta' Mejju ta' kull sena, ir-rendikonti finanzjarji u l-kontijiet tad-dħul u nfiq ta' l-EDF li jiddeskrivu s-sitwazzjoni finanzjarja tal-Fond fil-31 ta' Diċembru tas-sena preċedenti. 2. Ir-rendikonti finanzjarji għandhom jitħejjew mill-uffiċjal tal-kontijiet u jinkludu: (a) karta ta' bilanċ ta' l-attiv u l-passiv ta' l-EDF hekk kif huma fl-aħħar tas-sena finanzjarja preċedenti; (b) rendikont tas-sorsi u ta' l-użi tal-fondi li jkopri s-sena finanzjarja preċedenti; (ċ) rendikont ta' dħul u pagamenti fis-sena finanzjarja preċedenti; (d) tabella tad-dħul li turi: - previżjoni ta' dħul għas-sena kalendarja, - emendi għall-previżjonijiet ta' dħul, - jeddijiet stabbiliti matul is-sena kalendarja, - ammonti li għadhom iridu jinġabru fl-aħħar tas-sena kalendarja, - dħul addizzjonali; (e) tabella ta' krediti li turi: - krediti li għadhom iridu jinġabru fil-bidu tas-sena kalendarja, - jeddijiet stabbiliti matul is-sena kalendarja, - ammonti miġbura matul is-sena kalendarja, - tħassir ta' jeddiejiet stabbilit, - krediti li għadhom iridu jinġabru fl-aħħar tas-sena kalendarja; (f) noti li jindikaw liema prinċipji ta' kontabilità ġew applikati fil-preparazzjoni u fil-preżentazzjoni tal-kontijiet u li jkun fihom, fejn approprjat, spjegazzjonijiet addizzjonali tad-diversi intestaturi fit-tabbelli msemmija fil-punti (a), (b), (ċ), (d) u (e). Artikolu 67 1. Il-kont ta' dħul u nfiq imsemmi fl-Artikolu 68 għandu jitħejja mill-uffiċjal prinċipali li jawtorizza flimkien ma' l-uffiċjal tal-kontijiet u għandu jinkludi: (a) tabella li turi t-tibdil matul is-sena ta' qabel fl-approprjazzjonijiet imsemmija fl-Artikolu 1; (b) tabella li turi l-approprjazzjonijiet totali ta' impenni, fondi delegati u pagamenti effetwati matul is-sena finanzjarja u totali aggregati mill-ftuħ ta' l-EDF; (ċ) tabella li turi skond l-approprjazzjoni, pajjiż, territorju, reġjun jew sotto-reġjun, l-impenni totali, il-fondi delegati u l-pagamenti effetwati matul is-sena finanzjarja u t-totali aggregati mill-ftuħ ta' l-EDF. 2. Il-kontijiet ta' dħul u nfiq huma ntrodotti minn analiżi ta' l-amministrazzjoni finanzjarja matul is-sena preċedenti. Artikolu 68 Mingħajr preġudizzju għall-Artikolu 33(5) tal-Ftehim Intern, il-Kummissjoni għandha tgħaddi r-rendikonti finanzjarji u l-kontijiet ta' dħul u nfiq lill-Parlament Ewropew, lill-Kunsill u lill-Qorti ta' l-Awdituri mhux aktar tard mill-1 ta' Mejju tas-sena finanzjarja sussegwenti. Artikolu 69 Il-Qorti ta' l-Awdituri u l-Membri tagħha jistgħu jfittxu l-għajnuna tal-persunal tal-Qorti fil-qadi tad-dmirijiethom. Il-kompiti delegati lil dan il-persunal għandhom jiġu mgħarrfa mill-Qorti ta' l-Awdituri nnifisha, jew minn wieħed mill-Membri tagħha, lill-awtoritajiet li magħhom huwa meħtieġa jaħdem il-persunal. Artikolu 70 1. Mingħajr preġudizzju għall-Artikolu 33(5) tal-Ftehim Intern, il-verifika mwettqa mill-Qorti ta' l-Awdituri għandha tkun ibbażata fuq dokumenti u, jekk neċessarju, tkun imwettqa fuq il-post. L-iskop tagħha għandu jkun li taċċerta li ġie riċevut id-dħul kollu u li l-infiq sar b'mod leġittimu u regolari fir-rigward tad-disposizzjonijiet applikabbli u li l-amministrazzjoni finanzjarja hi ġusta. 2. Fit-twettiq tal-kompiti tagħha, il-Qorti ta' l-Awdituri tista', skond il-kondizzjonijiet stabbiliti fil-paragrafu 6, tikkonsulta d-dokumenti kollha u l-informazzjoni li tirrelata ma' l-amministrazzjoni finanzjarja tad-dipartimenti suġġetti għall-ispezzjoni tagħha; hi għandha l-poter li tisma' kwalunkwe uffiċjal responsabbli għall-operazzjonijiet ta' dħul u ta' nfiq u li tuża kwalunkwe proċedura ta' verifika approprjata għal dawk id-dipartimenti. 3. Il-Qorti ta' l-Awdituri għandha tiżgura li t-titoli kollha u l-flus kontanti depożitati jew fl-idejn ġew ikkontrollati ma' vawċers iffirmati mid-depożitarji jew ma' memoranda uffiċjali ta' flus kontanti jew titli miżmuma. Il-Qorti nnifisha tista' twettaq dawn il-kontrolli. 4. Fuq talba tal-Qorti ta' l-Awdituri, il-Kummissjoni għandha tawtorizza istituzzjonijiet finanzjarji li jżommu d-depożiti ta' l-EDF sabiex il-Qorti tkun tista' tiżgura li l-informazzjoni esterna taqbel mal-kontijiet. 5. Il-Kummissjoni għandha tipprovdi lill-Qorti ta' l-Awdituri bil-faċilitajiet kollha u tagħtiha l-informazzjoni kollha li l-Qorti tista' tqies bħala neċessarji għat-twettiq tal-kompiti, u b'mod partikolari għandha tipprovdi l-informazzjoni kollha disponibbli għall-Kummissjoni b'riżultat tal-kontrolli li hi wettqet, skond ir-regolamenti fis-seħħ, fid-dipartimenti responsabbli għall-amministrazzjoni tal-finanzi ta' l-EDF u li jwettqu spejjeż f'isem il-Komunità. B'mod partikolari, hi għandha tqiegħed għad-disposizzjoni tal-Qorti d-dokumenti kollha li jirrelataw mal-konklużjoni u ma' l-implimentazzjoni tal-kuntratti u l-kontijiet kollha ta' flus kontanti u materjali, ir-reġistrazzjonijiet kollha ta' kontabilità jew id-dokumenti ta' sostenn kif ukoll id-dokumenti amministrattivi relatati għal dawn, id-dokumenti kollha li jirrelataw mad-dħul u ma' l-infiq, l-inventorji kollha, u l-listi kollha ta' postijiet fid-dipartimenti li l-Qorti ta' l-Awdituri tista' tikkonsidra neċessarji u d-dokumenti u l-informazzjoni kollha maħluqa jew miżmuma fuq mezzi informatiċi. Għal dan il-għan, l-uffiċjali soġġetti għal verifika mill-Qorti ta' l-Awdituri għandhom b'mod partikolari: (a) jiżvelaw dak li għandhom fi flus kontanti fl-idejn, kwalunkwe flus kontanti oħra, titoli u materjali ta' kwalunkwe tip u d-dokumenti ta' sostenn fir-rigward ta' l-amministrazzjoni tagħhom ta' liema huma d-depożitarji u kwalunkwe kotba, reġistri u dokumenti oħra relatati ma' dan; (b) jippreżentaw il-korrespondenza u kwalunkwe dokument ieħor meħtieġ għall-implimentazzjoni sħiħa tal-verifika msemmija fil-paragrafu 1. L-informazzjoni msemmija f'(b) tat-tieni sottoparagrafu tista' tiġi mitluba biss mill-Qorti ta' l-Awdituri. Il-Qorti ta' l-Awdituri għandu jkollha l-poter li tivverifika d-dokumenti fir-rigward tad-dħul u ta' l-infiq ta' l-EDF li huma miżmuma mid-dipartimenti tal-Kummissjoni u, b'mod partikolari, mid-dipartimenti responsabbli għad-deċiżjonijiet fuq it-tali dħul u t-tali nfiq. 6. Il-kompitu biex jiġi stabbilit li d-dħul ġie riċevut u li l-infiq sar b'mod leġittimu u regolari u li l-amministrazzjoni finanzjarja hi tajba għandu jinkludi wkoll l-utilizzazzjoni, minn korpi barra l-Kummissjoni, ta' fondi Komunitarji li huma rċevew. Kwalunkwe awtorizzazzjoni ta' fondi ta' l-EDF lil benefiċjarji barra l-Kummissjoni għandha tkun bla ħsara għall-ftehim bil-miktub mir-reċipjenti għal verifika mwettqa mill-Qorti ta' l-Awdituri dwar l-utilizzazzjoni ta' l-ammonti mħallsa. Artikolu 71 1. Il-Qorti ta' l-Awdituri għandha tħejji rapport annwali fl-aħħar ta' kull sena finanzjarja. 2. Il-Qorti ta' l-Awdituri tista' wkoll, fi kwlaunkwe ħin, tippreżenta osservazzjonijiet, notevolment fil-forma ta' rapport speċjali, fuq kwistjonijiet speċifiċi u tesprimi opinjonijiet fuq talba ta' waħda mill-istituzzjonijiet tal-Komunitajiet. 3. Ir-rapporti speċjali għandhom jiġu ppreżentati lill-istituzzjoni jew lill-korp ikkonċernat. L-istituzzjoni kkonċernata tiddisponi minn xahrejn u nofs li fihom għandha tinforma lill-Qorti ta' l-Awdituri bi kwalunkwe kummenti li hi tixtieq tagħmel fuq l-osservazzjonijiet in kwistjoni. Jekk il-Qorti ta' l-Awdituri tiddeċiedi li tippubblika dawn l-osservazzjonijiet fil-Ġurnal Uffiċjali tal-Komunitajiet Ewropej, dawn l-osservazzjonijiet għandhom jiġu akkumpanjati minn xi kummenti sottomessi mill-istituzzjoni(jiet) kkonċernata(/i). Ir-rapporti speċjali għandhom jiġu ppreżentati lill-Parlament Ewropew u lill-Kunsill, kull wieħed minnhom għandu jiddeċiedi, flimkien mal-Kummissjoni jekk xieraq, liema azzjoni għandha tittieħed. Artikolu 72 1. Ir-rapport annwali tal-Qorti ta' l-Awdituri previst fl-Artikolu 188ċ tat-Trattat KE għandu jiġi regolat mid-disposizzjonijiet li ġejjin: (a) il-Qorti ta' l-Awdituri għandha tikkomunika lill-Kummissjoni, mhux aktar tard mill-15 ta' Lulju, kwalunkwe osservazzjoni li hi tikkonsidra li għandha tidher fir-rapport annwali. Dawn l-osservazzjonijiet għandhom jibqgħu konfidenzali. Il-Kummissjoni għandha tgħaddi r-risposti tagħha lill-Qorti ta' l-Awdituri mhux aktar tard mill-31 ta' Ottubru tas-sena rilevanti; (b) ir-rapport annwali għandu jkollu stima tas-solidità ta' l-amministrazzjoni finanzjarja. 2. Il-Qorti ta' l-Awdituri għandha tibgħat ir-rapport annwali tagħha, flimkien mar-risposti tal-Kummissjoni, mhux aktar tard mit-30 ta' Novembru, lill-Kummissjoni u lill-awtoritajiet responsabbli mill-ħlas sħiħ skond l-Artikolu 33(3) tal-Ftehim Intern, u għandha tiżgura l-pubblikazzjoni tiegħu fil-Ġurnal Uffiċjali tal-Komunitajiet Ewropej. Artikolu 73 Fl-istess ħin tar-rapport annwali msemmi fl-Artikolu 71, il-Qorti ta' l-Awdituri għandha tipprovdi lill-Parlament Ewropew u lill-Kunsill b'rendikont ta' assigurazzjoni dwar il-kredibilità tal-kontijiet u dwar il-leġittimità u r-regolarità ta' l-operazzjonijiet relativi. Artikolu 74 1. Qabel it-30 ta' April tas-sena sussegwenti, il-Parlament Ewropew, fuq rakkomandazzjoni mill-Kunsill, li għandu jaġixxi b'maġġoranza kwalifikata, għandu jagħti ħlas sħiħ lill-Kummissjoni fir-rigward tat-twettiq ta' l-amministrazzjoni finanzjarja ta' l-EDF għas-sena finanzjarja preċedenti, skond l-Artikolu 33(3) tal-Ftehim Intern. Jekk din id-data ma tistax tiġi mħarsa, il-Parlament Ewropew jew il-Kunsill għandhom jinformaw lill-Kummissjoni dwar ir-raġunijiet minħabba liema din id-deċiżjoni kellha tiġi diferita. Jekk il-Parlament Ewropew jippostponi d-deċiżjoni tal-ħlas sħiħ, il-Kummissjoni għandha tagħmel kull sforz biex tieħu miżuri, kemm jista' jkun malajr, biex tiffaċilità t-tneħħija ta' l-ostakli għal din id-deċiżjoni. 2. Id-deċiżjoni tal-ħlas sħiħ għandha tinkludi stima tar-responsabbiltà tal-Kummissjoni fit-twettiq ta' l-amministrazzjoni finanzjarja matul il-perjodu preċedenti. 3. Il-kontrollatur finanzjarju għandu jikkonsidra l-osservazzjonijiet li jidhru fid-deċiżjoni tal-ħlas sħiħ. 4. Il-Kummissjoni għandha tieħu l-passi approprjati kollha biex taġixxi fuq il-kummenti li jidhru fid-deċiżjoni tal-ħlas sħiħ. 5. Fuq talba tal-Parlament Ewropew jew tal-Kunsill, il-Kummissjoni għandha tirrapporta l-miżuri meħuda fid-dawl ta' dawn il-kummenti, u, b'mod partikolari, l-istruzzjonijiet mogħtija lil dawk fid-dipartimenti tagħha li huma responsabbli mill-ġestjoni ta' l-EDF. Dan ir-rapport għandu jintbagħat ukoll lill-Qorti ta' l-Awdituri. 6. Ir-rendikonti finanzjarji u l-kontijiet ta' dħul u nfiq għal kull sena finanzjarja u d-deċiżjoni tal-ħlas sħiħ għandhom jiġu ppubblikati fil-Ġurnal Uffiċjali tal-Komunitajiet Ewropej. IT-TITOLU VI DISPOSIZZJONIJIET ĠENERALI U FINALI Artikolu 75 Sakemm mhux speċifikat mod ieħor, referenzi f'dan ir-Regolament Finanzjarju għad-disposizzjonijiet tal-Konvenzjoni għandhom jitqiesu bħala li jirreferu għad-disposizzjonijiet korrespondenti tad-Deċiżjoni 91/482/KEE. Artikolu 76 Dan ir-Regolament għandu jkun applikabbli għall-għajnuna speċifikata fil-Protokoll Finanzjarju għall-Konvenzjoni. Dan ir-Regolament għandu jidħol fis-seħħ fil-ġurnata suċċessiva għall-adozzjoni tiegħu u għandu jkun applikabbli għall-istess perjodu tal-Ftehim Intern. Magħmul il-Lussemburgu, fis-16 ta' Ġunju 1998. Għall-Kunsill Il-President M. Meacher [1] ĠU L 229, tas-17.8.1991, pġ. 288. [2] ĠU L 263, tad-19.9.1991, pġ. 1. Deċiżjoni kif emendata bid-Deċiżjoni 97/803/KE (ĠU L 329, tad-29.11.1997, pġ. 50). [3] ĠU L 382, tal-31.12.1990, pġ. 3. [4] ĠU C 223, tat-22.7.1997, pġ. 1. [5] ĠU L 350, tal-31.12.1994, pġ. 27. [6] ĠU L 356, tal-31.12.1977, pġ. 1. Regolament kif emendat l-aħħar bir-Regolament (KE) Nru 2444/97 (ĠU L 340, ta' l-11.12.1997, pġ. 1). -------------------------------------------------- ANNESS I Skond l-Artikolu 1 tal-Ftehim Intern, it-tmien EDF għandu jikkonsisti f'13132 miljun Ecu, li minnhom: 1. 12967 miljun ECU, għall-Istati ACP, huma allokati kif ġej: (a)għotjiet riservati għal sostenn ta' aġġustament strutturali: | 1400 miljun ECU | (b)għotjiet riservati għas-Sistema ta' Stabbilizzazzjoni tad-Dħul mill-Esportazzjoni (Stabex): | 1800 miljun ECU | (ċ)għotjiet riservati għal Sysmin: | 575 miljun ECU | (d)għotjiet riservati għal għajnuna ta' emerġenza: | 140 miljun ECU | (e)għotjiet riservati għal għajnuna għar-refuġjati: | 120 miljun ECU | (f)għotjiet riservati għal koperazzjoni reġjonali:inklużi:ammont riservat biex jiġi ffinanzjat il-budget taċ-Ċentru għall-Iżvilupp ta' l-Industrija,ammont riservat għall-iskopijiet ta' l-Anness LXVIII għall-Konvenzjoni,ammont riservat biex jiġu ffinanzjati programmi reġjonali li għandhom x'jaqsmu ma' l-iżvilupp tal-kummerċ kif imsemmija fl-Artikolu 138 tal-Konvenzjoni,ammont riservat għall-finanzjament ta' inċentiva ta' sostenn istituzzjonali kif imfissra fl-Artikolu 224(m) tal-Konvenzjoni; | 1300 miljun ECU | (g)għotjiet riservati għall-finanzjament ta' sussidji ta' rati ta' imgħax kif imfissra fl-Artikolu 235 tal-Konvenzjoni: | 370 miljun ECU | (h)għotjiet riservati għall-finanzjament ta' għajnuna nazzjonali programmabli: | 6262 miljun ECU | (i)kapital ta' riskju: | 1000 miljun ECU | 2. 165 miljun ECU, għall-OCT, huma allokati kif ġej: (a)għotjiet riservati għas-Sistema ta' Stabbilizzazzjoni tad-Dħul mill-Esportazzjoni (Stabex): | 5.5 miljun ECU | (b)għotjiet riservati għal Sysmin: | 2.5 miljun ECU | (ċ)għotjiet riservati għal għajnuna ta' emerġenza: | 3.5 miljun ECU | (d)għotjiet riservati għal għajnuna għal refuġjati: | (e)għotjiet riservati għal koperazzjoni reġjonali: | 10 miljun ECU | (f)għotjiet riservati għall-finanzjament ta' sussidji ta' rati ta' imgħax kif imfissra fl-Artikolu 157 tad-Deċiżjoni 91/482/KEE: | 8.5 miljun ECU | (g)għotjiet riservati għall-finanzjament ta' għajnuna nazzjonali programmabli: OCT Brittaniċi: | 105 miljun ECU [1] | (h)għotjiet riservati għall-finanzjament ta' għajnuna nazzjonali programmabli: OCT Franċiżi: | (i)għotjiet riservati għall-finanzjament ta' għajnuna nazzjonali programmabli: OCT Olandiżi: | (j)kapital ta' riskju: | 30 miljun ECU | [1] Għandu jkun mgħarraf li l-allokazzjoni ta' dan l-ammont fost it-tliet gruppi ta' OCT irid jiġi ddeterminat fil-kuntest tad-Deċiżjoniriveduta dwar l-asso`jazzjoni ta' l-OCT. -------------------------------------------------- ANNESS II Skond l-Artikolu 54(a), il-kontribut ta' kull Stat Membru għall-finanzjament tal-kwoti annwali, imsemmija fl-Artikolu 191 tal-Konvenzjoni, jista' jiġi ttrasformat mill-Istat Membru f'kreditu miftuħ li jtella' l-imgħax għall-benefiċċju tas-sistema Stabex; kontribuzzjonijiet bħal dawn se jiġu reġistrati fil-kontijiet tat-Teżor ta' l-Istat Membru li jħaddem din is-sistema skond l-iskala ta' allokazzjoni tat-tmien EDF stabbilita fil-Ftehim Intern. L-imgħax kompost, dovuti mill-Istat Membru kkonċernat fuq il-kreditu, se jkun ikkalkolat mill-uffiċjal tal-kontijiet ta' l-EDF skond il-bażi tar-rata annwali medja fis-seħħ fil-Bank għal ftehim internazzjonali miżjud b'0.25 punti perċentwali. Il-mobilizzazzjoni tal-kreditu sseħħ gradwalment jekk u meta tkun meħtieġa. Fil-prattika, l-Istati Membri huma responsabbli għall-ħlas ta' l-ammonti li ġejjin għat-titlu ta' l-iStabex skond il-bażi ta' din il-proposta: 1998: | l-1 ta' Lulju 1998:(a)720 miljun ECU għal ħlas fir-rigward ta' kreditu jew flus kontanti għas-snin ta' applikazzjoni 1995 u 1996;(b)180 miljun ECU għal ħlas fir-rigward ta' kreditu jew flus kontanti għall-ewwel porzjon tas-sena ta' applikazzjoni 1997;l-1 ta' Novembru 1998: 180 miljun ECU għal ħlas fir-rigward ta' kreditu jew flus kontanti għat-tieni porzjoni tas-sena ta' applikazzjoni 1997, | 1999: | l-1 ta' April 1999: 180 miljun ECU għal ħlas fir-rigward ta' kreditu jew flus kontanti għall-ewwel porzjon tas-sena ta' applikazzjoni 1998,l-1 ta' Lulju 1999: 180 miljun ECU għal ħlas fir-rigward ta' kreditu jew flus kontanti għat-tieni porzjon tas-sena ta' applikazzjoni 1998, | 2000: | l-1 ta' April 2000: 180 miljun ECU għal ħlas fir-rigward ta' kreditu jew flus kontanti għall-ewwel porzjon tas-sena ta' applikazzjoni 1999,l-1 ta'Lulju 2000: 180 miljun ECU għal ħlas fir-rigward ta' kreditu jew flus kontanti għat-tieni porzjon tas-sena ta' applikazzjoni 1999, | 2001 u s-snin ta' wara: | Sejħa għal fondi skond il-bażi ta' previżjonijiet ta' nefqa attwali permezz tal-mobilizzazzjoni ta' kreditu u sa l-ammont tal-kapital kif miżjud bl-imgħax akkumulat. | --------------------------------------------------